<classify> SERIKALI ya Mapinduzi Zanzibar SMZ imeshauriwa kuanzisha Kigoda cha Mwasisi wa Mapinduzi ya Zanzibar, Hayati Abeid Amani Karume, ikiwa ni njia mojawapo ya kumuenzi kutokana na kazi zake alizozifanya ambazo zinainufaisha jamii.Ushauri huo ulitolewa na Mshauri wa Rais wa Mambo ya Historia, Ali Mzee, wakati akizungumza katika kongamano la kumuenzi Hayati Karume kutokana na mchango wake mkubwa kwenye Mapinduzi ya mwaka 1964, mjini Unguja juzi.Alisema ipo haya ya kuanzisha Kigoda cha Hayati Karume kama ilivyo kwa Kigoda cha Baba wa Taifa Mwalimu Julius Nyerere kwa ajili ya kuwawezesha vijana kuijua historia ya viongozi hao na mchango wao katika ukombozi wa taifa.Alisema mchango wa Hayati Karume ni mkubwa na ndiye Jemedari wa Mapinduzi ya Zanzibar ya mwaka 1964 yaliyowakomboa wananchi wa visiwa hivyo na kuwa huru.Natoa ushauri wangu kwa Serikali ya Mapinduzi ya Zanzibar tuwe na Kigoda cha Hayati Karume ili vijana waijue historia yake na ukombozi wa taifa hili, alisema.Mzee alisema hivi sasa yamejitokeza matukio mbalimbali ya upotoshaji kuhusu Mapinduzi ya Zanzibar, ambapo baadhi ya watu ambao hawayatakii mema Mapinduzi hayo wamekuwa wakitoa taarifa kinyume na ukweli wa tukio hilo.Kada wa Chama Cha Mapinduzi CCM ambaye ni mtoto wa aliyekuwa Waziri Mkuu wa Serikali ya Hizbu ya Zanzibar ya Mohamed Shamte, Baraka Shamte, alisema Mapinduzi ya Zanzibar ndiyo yaliyowakomboa wananchi wa visiwa hivyo na sio uhuru wa Desemba 10, 1963.Alisema uhuru wa Desemba 10 ulitolewa na serikali ya Uingereza, lakini ulikwenda moja kwa moja kunufaisha utawala wa Hizbu ambao ulikuwa ukiitawala Zanzibar kimabavu.Naye Waziri wa Vijana, Michezo na Sanaa, Ali Karume, alisema Hayati Karume alikusudia kuleta maendeleo na mabadiliko makubwa kwa kuimarisha huduma za kijamii katika kipindi cha miaka 10 ya uongozi wake.Alitoa mfano wa ujenzi wa nyumba za kisasa za ghorofa zilizojengwa katika mikoa yote ya Unguja na Pemba sambamba na kutangaza elimu na matibabu bure kwa wananchi.Alisema alichokuwa akikifanya Hayati Karume ni utekelezaji wa Ilani ya Chama cha Afro Shirazi ASP ambacho ndiyo kilichofanya Mapinduzi ya Zanzibar.Kwa bahati mbaya baba yangu hakufikisha miaka 10 kuongoza Zanzibar na kuweza kutimiza ndoto zake nyingi kwani aliuawa na wapinga maendeleo, alisema.Kongamano la historia ya Mapinduzi ya Zanzibar limetayarishwa na Umoja wa Vijana wa Chama cha Mapinduzi UVCCM, ikiwa ni sehemu ya shamrashamra za miaka 56 ya Mapinduzi ya Zanzibar.  <topic>: kitaifa 